27.12.2022
SK
Úradný vestník Európskej únie
C 493/21 Utorok 7. júna 2022
D. keďže prepojenia medzi zmenou klímy a konfliktmi môžu byť zložité a konkrétne účinky zmeny klímy na konflikt sú väčšinou závislé od miestnej situácie; keďže je potrebné podporovať systematickejšie a rozsiahlejšie výmeny a vzájomné obohacovanie medzi vedeckými komunitami, ktoré sa zaoberajú prepojením zmeny klímy a bezpečnosti;
E. keďže zmena klímy ostáva stredobodom agendy v oblasti mieru a bezpečnosti ako hlavný tzv. multiplikátor hrozieb prehlbujúci existujúce sociálne, hospodárske a environmentálne riziká, ktoré môžu podnecovať nepokoje a potenciálne vyústiť do násilného konfliktu; keďže environmentálne a klimatické zmeny a ich dôsledky v kombinácii s ďalšími faktormi skôr zhoršujú už existujúce zraniteľnosti, napätia a riziká, než aby boli vždy samy osebe faktorom, ktorý ich vyvoláva, alebo priamou príčinou ozbrojených medzištátnych alebo medzinárodných konfliktov; keďže zmena klímy môže mať na bezpečnosť ľudí rôzny vplyv v závislosti od ich rodovej príslušnosti, sociálno-ekonomického postavenia, veku, sexuálnej orientácie, etnického pôvodu, náboženstva (alebo jeho absencie), fyzickej spôsobilosti alebo naopak zdravotného postihnutia atď.; keďže najmä marginalizovaným skupinám hrozí, že budú neúmerne negatívne ovplyvnené zmenou klímy; keďže bezpečnostné riziká súvisiace so zmenou klímy postihujú najmä ekonomicky znevýhodnené obyvateľstvo a majú sociálno-ekonomické účinky; keďže zmena klímy má negatívny vplyv na kultúrne a prírodné dedičstvo postihnutých oblastí;
F. keďže klimatická kríza ovplyvňuje bezpečnosť ľudí aj štátu; keďže zmena klímy sa rôznymi spôsobmi prelína s politickou, etnickou a sociálno-ekonomickou dynamikou a je priamou hybnou silou konfliktu, pretože zvyšuje riziko katastrof a vytvára ďalší tlak na ekosystémy, čím ohrozuje živobytie ľudí, bezpečnosť vody a potravín a kritickú infraštruktúru, okrem iného podnecovaním zmeny využívania pôdy a zhoršovania životného prostredia;
G. keďže stúpajúca hladina mora už spôsobila záplavy a salinizáciu, čo predstavuje veľké bezpečnostné a existenčné riziko pre nízko položené pobrežné oblasti a ostrovy; keďže podľa aktualizovanej správy Svetovej banky Groundswell report 2021 by zmena klímy mohla do roku 2050 prinútiť 216 miliónov ľudí, aby sa presťahovali v rámci svojich krajín; keďže v správe sa tiež uvádza, že okamžité a konkrétne opatrenia môžu výrazne znížiť rozsah klimatickej migrácie; keďže nedostatok vody má mnohostranný vplyv na bezpečnosť ľudí a sociálno-politickú stabilitu; keďže zmena klímy bude mať vplyv na zásoby vody, najmä v rozvojových krajinách, zatiaľ čo celosvetový dopyt po vode sa zvýši; keďže zmena klímy zvyšuje riziko sucha a záplav; keďže vplyv zmeny klímy na ceny potravín ohrozuje zdroje obživy a vyvoláva vysídľovanie, choroby a hladomor, čo vedie k migrácii v bezprecedentnom rozsahu;
H. keďže v oblasti Sahelu viedli vplyvy meniacich sa klimatických podmienok na dostupnosť prírodných zdrojov spolu s faktormi, ako je populačný rast, nedostatočná správa vecí verejných a problémy s vlastníctvom pôdy, k zvýšenému súpereniu o vzácne prírodné zdroje – najmä o úrodnú pôdu a vodu – a k napätiu a konfliktom medzi komunitami a skupinami, ktoré sa živia poľnohospodárstvom;
I. keďže zmena klímy je faktorom so štrukturálnym vplyvom na strategické prostredie, lebo prehlbuje riziká, a je obmedzujúcim faktorom; keďže klimatická kríza má vplyv na medzinárodný systém, v ktorom môže potenciálne prehĺbiť geopolitické napätie a viesť k zmene rovnováhy medzi hlavnými mocnosťami; keďže aktéri s nekalými zámermi zneužívajú problematiku zmeny klímy na posilňovanie svojho vplyvu alebo na vyvolávanie nepriateľstva; keďže topenie polárnych ľadovcov vedie k zvyšovaniu geopolitického napätia, najmä v okolí severného pólu;
J. keďže ozbrojené sily USA stratili viac vojenského vybavenia a infraštruktúry v dôsledku prírodných katastrof ako v dôsledku ozbrojených konfliktov v Afganistane a Iraku dohromady; keďže Bidenova administratíva vyvinula pozitívne úsilie v boji proti zmene klímy vrátane opätovného pripojenia sa k Parížskej dohode a začlenenia zmeny klímy do svojich dočasných strategických usmernení pre národnú bezpečnosť;
K. keďže ozbrojené sily patria medzi najväčších spotrebiteľov fosílnych palív na svete;